Stóra stjørnan hjá Ukraina, liðskiparin Andriy Shevchenko, er ivasamur til dystin móti Ongland, sum kemur at avgera hvør teirra kemur víðari. Hóast hann er 35-ár, so er Andriy Shevchenko heilt stóra stjørnan á ukrainska landsliðnum. Hann gjørdi eisini bart í fyrsta dystinum móti Svøríki, tá hann skoraði bæði málini í 2-1 sigrinum. Í kvøld tekur Ukraina ímóti Onglandi í Donetsk í einum alt avgerandi dysti um hvør sleppur víðari úr bólki D. Stóra ivamálið hjá vertstjóðini er um Andriy Shevchenko verður tøkur til dystin. Hann fekk ein snudd í dystinum móti Fraklandi, sum Ukraina tapti 2-0.-Hann hevur ein skaða í knænum frá dystinum móti Fraklandi. Vit gera alt vit kunnu fyri at fáa hann kláran til dystin, segði Oleg Blokhin á einum tíðindafundi í gjár sambært uefa. com. Sky Sports visti fyri løtu síðan at siga, at avgerð verður ikki tikið um hann spælir ella ikki fyrr enn í evstu løtu. Miðlarnir í Ukraina siga, at tað er 50 prosent møguleiki fyri at hann spælir í kvøld. Ukraina skal vinna dystin fyri at hava nakran møguleika fyri at koma víðari. Dysturin millum Ukrania og Ongland byrjar klokkan 19: 45.